ธนชาตช่วยลูกค้า ระดมทุน5หมื่นล.
&nbsp;
21 ส.ค. 2554

โพสต์ทูเดย์ — บล.ธนชาตเผยปีนี้ทำหน้าที่ช่วยระดมทุน 45 หมื่นล้านบาท เน้นหนักหุ้นกู้ ส่วนหุ้นทุนยังน้อย บจ.ไม่พร้อมถูกไดลูท 
น.ส.สุวภา เจริญยิ่ง กรรมการผู้จัดการ บริษัทหลักทรัพย์ธนชาต เปิดเผยว่า ปีนี้บริษัทจะทำหน้าที่เป็นที่ปรึกษาในการระดมทุนมูลค่ารวมประมาณ 45 หมื่นล้านบาท หลักๆ จะเป็นที่ปรึกษาในการออกหุ้นกู้ โดย 3 เดือนแรกของปีนี้มีมูลค่าการออกหุ้นกู้แล้วประมาณ 1.3 หมื่นล้านบาท เป็นการออกหุ้นให้กับธนาคารธนชาตจากแบ่งเป็นหุ้นกู้ด้อยสิทธิไม่มีประกัน อายุ 10 ปี มูลค่า6 พันล้านบาท ขายให้กับประชาชนทั่วไปแล้ว และจะมีการออกหุ้นกู้ด้อยสิทธิ (Hybrid Tier1) เพิ่มอีก 7,130 ล้านบาท ขายให้กับ TCAP และ Novascotia อีก รวมมูลค่า 1.3 หมื่นล้านบาท ปีก่อนบริษัทเป็นที่ปรึกษาออกหุ้นกู้ประมาณ 5 หมื่นล้านบาท 
นอกจากนี้ มีกองทุนอสังหาริมทรัพย์ 2 กอง โดยเป็นเซอร์วิสอพาร์ตเมนต์ 4 อาคารมูลค่ารวม 1.52,000 ล้านบาท และอีกกองมูลค่า 2,000 ล้านบาท เป็นทรัพย์บริเวณถนนสาทรและเป็นที่ปรึกษาทางการเงินนำหุ้นเข้าจดทะเบียนในตลาดหลักทรัพย์อีก 5 บริษัท เข้าตลาดหลักทรัพย์เอ็มเอไอ 1 บริษัทที่เหลือเข้าตลาดหลักทรัพย์แห่งประเทศไทย 
“ขณะนี้ภาวะหุ้นฟื้นเป็นโอกาสเหมาะรีบนำบริษัท ออฟฟิศเมท เสนอขายหุ้นในเอ็มเอไอ ในไตรมาส 2 เป็นบริษัทแรก หลังจากได้รับอนุมัติจาก ก.ล.ต.แล้ว และได้ชะลอมานาน หลังจากนั้นจะทยอยนำอีก 4 บริษัท เข้าจดทะเบียนในตลาดหลักทรัพย์ต่อไป” น.ส.สุวภา กล่าว
อย่างไรก็ตาม แม้ขณะนี้หุ้นจะฟื้นตัวและราคาหุ้นดีขึ้น แต่เชื่อว่าคงจะไม่เห็นภาพการเพิ่มทุนของบริษัทจดทะเบียน (บจ.) เพราะหลายบริษัทยังไม่พร้อมจะได้รับผลกระทบทางด้านราคา (ไดลูท) และกำไรสุทธิต่อหุ้นโดย บจ.จะเลือกออกหุ้นกู้แทนในภาวะดอกเบี้ยต่ำและเชื่อว่าในฝั่งของความต้องการลงทุนยังมีอยู่สูง จากเม็ดเงินที่ได้ไปลงทุนในกองทุนพันธบัตรเกาหลีก่อนหน้านี้ ซึ่งจะทยอยครบอายุหลายแสนล้านบาท 
สำหรับทิศทางของการควบรวมกิจการระหว่าง บล.ธนชาต กับ บล.นครหลวงไทย ประเมินว่าท้ายที่สุดจะต้องเกิดขึ้น แต่ต้องรอให้การซื้อกิจการระหว่างธนาคารธนชาตกับธนาคารนครหลวงไทยเสร็จ